Verhoor hervat van afrigter wat met seuns lolParktown Boys’ High School. Foto: Via Facebook Collan Rex (22), ŉ voormalige waterpolo-afrigter van Parktown Boys’ High School in Johannesburg wat skuld beken het op sekere seksuele aanklagte teen hom, se verhoor hervat Donderdag in die Palm Ridge-hooggeregshof. Die verhoor is Woensdag vertraag aangesien die hof se tussenganger ŉ ander saak gehad het om by te woon. Staatsaanklaer Arveena Persad het aan regter Peet Johnson gesê die tussenganger moes bystaan in ŉ ander saak wat in die Johannesburg-hooggeregshof aangehoor is. William Robertse, Rex se regsverteenwoordiger, het saam met die staat gestem dat die verhoor weens dié rede tot Donderdag uitgestel word. Rex, wat ook eens op ŉ tyd ŉ leerder by dié skool was, staan tereg op talle aanklagte wat verkragting, seksuele aanranding, poging tot moord, blootstelling van ŉ minderjarige aan pornografie en seksuele gereedmaking insluit. Hy het skuld beken op 144 seksuele aanklagte waarby 12 leerders betrokke was. Altesaam 23 seuns, tussen 14 en 16 jaar oud, het bewerings teen hom gemaak. Hy het onskuldig gepleit op 183 van die 327 aanklagte teen hom. Die hof het Dinsdag die getuienis van drie seuns gehoor wat na bewering in 2016 deur Rex aangerand is toe hulle daar skoolgegaan het. Die hof het gehoor hoe Rex met die seuns gestoei het en hulle soms sou wurg tot hulle nie asem kry nie. Een van die seuns het getuig dat Rex hom gedwing het om sekstonele uit die fliek 50 Shades of Grey te kyk en dat die seun gevoel het die fliek is nie geskik vir iemand van sy ouderdom nie. Rex is tans uit op R3 000 borgtog. Die verhoor duur voort.